SÄÄNNÖT YHDISTYKSELLE "WIIPURIN PUOLEN AGRONOOMIT"

( painettu Kirjapaino Ilmarisessa Wiipurissa 1917)

1§ Yhdistys "Wiipurin puolen agronoomit" liittyy jäsenenä Wiipurin läänin Maanviljelysseuraan ja sen tarkoituksena on:

saada aikaan toverillista yhteistyötä agronoomisilla aloilla työskentelevien Wiipurin seuduilla asuvien henkilöiden kesken;

edistää näiden henkilöiden ammatillista kehitystä ja yhteiskunnallisen aseman varmentamista;

yleensä vaikuttaa maataloudellisten harrastusten elvyttämiseksi ja vireillä pitämiseksi

2§ Tarkoitustaan toteuttaa Yhdistys etupäässä:

toimeenpanemalla kokouksia keskusteluineen ja esitelmineen;

järjestämällä kursseja ja retkeilyjä;

selvittämällä ammattiin kuuluvia asioita julkaisujen, sanomalehtikirjoitusten y.m. muodossa.

3§ Jäseneksi yhdistykseen on oikeutettu pääsemään jokainen agronomisen sivistyksen omaava henkilö. Sitä paitsi voi yhdistys jäseniksi johtokunnan esityksestä hyväksyä muitakin ansiokkaita maatalouden edistämistä harrastavia henkilöitä.

4§ Vuosimaksua suorittavat yhdistyksen jäsenet kymmenen ( 10 ) markkaa, joka kalenterivuoden alussa peritään.

Jäsen, joka ei vuosimaksuaan suorita, katsotaan yhdistyksestä eronneeksi.

5§ Yhdistys kokoontuu kevätkokoukseen helmi-huhtikuulla sekä syyskokoukseen loka- joulukuulla johtokunnan lähemmin määräämällä ajalla ja sen päättämässä paikassa.

Tarpeen mukaan, tai jos vähintään kymmenen jäsentä sitä vaatii, kutsuu johtokunta ylimääräisen kokouksen koolle. Näiden lisäksi voidaan pitää keskustelukokouksia.

6§ Yhdistyksen asioita hoitaa 5 henkinen johtokunta.

Johtokunta on päätösvaltainen, jos kolme jäsentä on saapuvilla.

Johtokunta valitsee keskuudestaan puheenjohtajan, varapuheenjohtajan ja rahastonhoitajan sekä ottaa sihteerin, joka myös toimii yhdistyksen kokousten sihteerinä. Johtokunnan ijältään vanhin jäsen kutsuu johtokunnan ensi kerran koolle.

Johtokunnan tulee valmistaa yhdistyksen esiintulevat asiat sekä toimeenpanna niissä tehdyt päätökset, hoitaa yhdistyksen varat, pitää huolta sen julkaisuista, toimittaa kutsumus kokouksiin, laatia syyskokouksessa esitettävä toimintasuunnitelma- sekä tulo- ja menoarvioehdotus.

7§ Yhdistyksen kotipaikka on Wiipuri.

8§ Kevätkokouksessa:

tarkastetaan johtokunnan kertomus edellisen kalenterivuoden toiminnasta;

päätetään tilintarkastajain lausunnon nojalla vastuuvapauden myöntämisestä johtokunnalle rahavarojen hoidosta edellisenä vuonna;

Syyskokouksessa:

toimitetaan johtokunnan jäsenten vaali;

valitaan kaksi tilintarkastajaa ja heille kaksi varamiestä kuluvan vuoden tilejä tarkastamaan;

esitetään toimintasuunnitelma sekä hyväksytään tulo- ja menoarvio seuraavaa tilivuotta varten;

Molemmissa kokouksissa käsitellään sen lisäksi ohjelmaan otettuja tai kokouksessa herätettyjä, sen hyväksymiä kysymyksiä.

9§ Yhdistyksen tilit päätetään kalenterivuosittain ja ovat ne tilin-------(*tästä puuttuu tekstiä välistä)* tammikuun loppua.

10§ Ehdotus sääntöjen muuttamisesta on herätettävä kevät- ja syyskokouksessa ja tulee muutosehdotuksen voimaan astuakseen tulla hyväksytyksi siinä ja sitä seuraavassa kokouksessa.

11§ Yhdistyksen lakkauttamisesta voidaan, siitä edeltäkäsin ilmoittamalla päättää ainoastaan kevät- ja syyskokouksessa ja vaaditaan lakkauttamispäätöksen tekoon 3/4 läsnäolevien äänimäärästä. Samalla on myös päätettävä, mitenkä yhdistyksen varat ovat käytettävät.